《结客少年场》
明代·杨光溥

魏其昔好客，门庭集如云。一朝辞相位，高堂忽扬尘。

食禄尚弗辞，况兹杯酒恩。始知结客难，何必皆缙绅。

屠沽有奇士，缓急真可亲。季布托朱家，荆轲西入秦。

感恩在一言，誓死不惜身。锦带佩双钩，结客洛东门。

探丸罗剧孟，义气凌秋旻。嗤彼武阳子，死灰何足云。

作者简介：山东沂水人。成化五年进士。授刑部主事。时魏国公兄弟仇讦累年，光溥理之即决。后累官山西按察司副使。有《剪灯琐话》、《沂州文集》、《素封亭稿》、《梅花集咏》等。